## La Generalitat aprova el projecte bàsic de la variant de la CV-50 a Tavernes de la Valldigna i la connexió amb l’N-332

*** La directora general d’Infraestructures i Projectes Urbans ha destacat que “la variant evitarà el pas de vehicles per l’interior del nucli urbà del municipi, millorarà la seguretat viària i la qualitat de vida dels ciutadans”**

La Conselleria de Medi Ambient, Aigua, Infraestructures i Territori ha aprovat definitivament el projecte bàsic de la variant de la CV-50 a Tavernes de la Valldigna i la connexió amb l’N-332, com a requisit necessari per a poder licitar la contractació de la redacció del projecte de construcció en este primer semestre de l’any 2024.

La directora general d’Infraestructures i Projectes Urbans, M. José Martínez Ruzafa, ha destacat que “la variant donarà continuïtat a la carretera CV-50, evitarà el pas per l’interior del nucli urbà del municipi i millorarà la seguretat viària, així com la qualitat de vida dels ciutadans de Tavernes de la Valldigna”.

Pel que fa a la redacció del projecte de construcció, M. José Martínez Ruzafa ha recordat que “es tindran en compte els condicionants establits en la declaració d’impacte ambiental i en l’informe de resposta d’al·legacions rebudes durant el tràmit d’informació pública”. Per això, ha afirmat que “s’hauran de donar solucions per a obtindre les autoritzacions sectorials, especialment del Ministeri de Transports i Mobilitat i de la Confederació Hidrogràfica del Xúquer”.

El projecte haurà de definir una solució per a la connexió de la CV-50 amb l’N-332 consensuada i autoritzable per la Demarcació de Carreteres a la Comunitat Valenciana. “El traçat creua els llits del barranc del Malet i el riu Vaca, en un àmbit inundable en el qual està pendent, per part del Ministeri de Transició Ecològica, la canalització del riu Vaca”, ha informat Martínez Ruzafa.

**Intensitat de trànsit**

La CV-50 forma part de la xarxa bàsica i estructural de la xarxa de carreteres de la Comunitat Valenciana. En l’àmbit del projecte, presenta una intensitat mitjana diària (IMD) de vehicles elevada, de l’orde de 10.000 vehicles/dia, amb un percentatge del 5 % de vehicles pesants, que circula per l’interior de la travessia de Tavernes de la Valldigna.

Esta alta intensitat de trànsit, i la longitud de més de 2 quilòmetres de la travessia, exercix un efecte barrera a la població, la qual cosa produïx problemes de seguretat viària, contaminació acústica i la qualitat de l’aire es veu afectada per l’emissió de gasos i l’augment dels temps dels recorreguts urbans.

Finalment, el traçat previst per a la variant de Tavernes discorre pel sud del nucli urbà i la tipologia es correspon amb la d’una carretera convencional, d’un carril per sentit de circulació i vorals, amb interseccions tipus glorieta que permeten millorar la connectivitat amb el nucli urbà i minimitzar l’efecte barrera. També es preveu el disseny d’un itinerari per a vianants i ciclistes que connecte amb els camins agrícoles i les localitats veïnes.

Fecha: 08/02/2024